তারপর শুরু হল বাণিজ্যিক ব্যবহার। শুরুর দিকে অনেক টাকা লাগত এসএমএস-এ। সেসব সময় প্রয়োজন না পরলে কেউ কাউকে এসএমএস চালাচালি করত না। ফলে এসএমএসের গুরুত্বও ছিল অনেক। ধীরে ধীরে দাম কমল। ভালোবাসার বন্যা বয়ে গেল মোবাইল ফোনে। hi, I love You, Rest in peace, All the best থেকে শুরু করে তুমি কেমন আছো, কখন আসবো, মিটিংয়ে ব্যস্ত পরে ফোন করছি গোছের নানান মেসেজে ভরে যেতে শুরু করল ইনবক্স। ভরে যেত টুকলি এসএমএস-এও। সৌজন্যের সেই প্লাবনের যুগে ক্যারেক্টার সচেতনতাও ছিল। ১৬০ ক্যারেক্টারে মনের ভাব প্রকাশ একটা চ্যালেঞ্জ। নতুন নতুন অ্যাব্রেভিয়েশন আবিষ্কৃত হয়েছে এই পঁচিশ বছরে। ILU, RIP, LOL, FYI, আরও কত কী...। ভাষাবিদরা বলছেন, এসএমএস-এর দৌলতে ভাষা বদলে গিয়েছে দ্রুত। সব ভাষা। বাংলা, হিন্দি, উর্দু, তামিল, তেলেগু, সোয়াহিলি, আসান্তি, ইংরেজি, চীনা, জাপানি এমনকি ভাষা তাত্ত্বিকদের বিচারে ম্যাসকুলিন শিরোপা পাওয়া ফরাসিও বদলাতে শুরু করে। এসএমএসের দ্বারা অনুপ্রাণিত হয়ে ১৪০ ক্যারেক্টারে ট্যুইটার বিপ্লব ঘটিয়ে ফেলল। মাইক্রো ব্লগিং শুরু হয়ে গেল রমরম করে। ১৯৯২ থেকে ২০১৭ এই পঁচিশটা বছরে গোটা দুনিয়ার কমিউনিকেশন টেকনোলজির মানচিত্রও উল্টে পাল্টে গেছে। এসএমএস পাঠানো এক ধরণের ডেটা ট্র্যান্সফার। আজ সেই টেকনোলজি স্পেসেও তুমুল তোলপাড় চলছে। নিত্য নতুন প্রযুক্তি আসছে পুরনো প্রযুক্তি চলে যাচ্ছে অকেজো জঞ্জালের তালিকায়। বদলে যাচ্ছে ডিভাইস। গুগলের অ্যানড্রয়েডের ভার্সন বদলে বদলে যাচ্ছে কয়েক মাসের মধ্যেই।